A BIZOTTSÁG HATÁROZATA
(2007. december 3.)
az Egyesült Királyságban, Romániában és Lengyelországban a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről szóló 2006/415/EK határozat módosításáról
(az értesítés a C(2007) 6109. számú dokumentummal történt)
(EGT-vonatkozású szöveg)
(2007/785/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (3) és különösen annak 63. cikke (3) bekezdésére,
mivel:
(1)
A Közösségben a baromfiknál előforduló magas patogenitású madárinfluenza H5N1 altípusával kapcsolatos egyes védekezési intézkedésekről és a 2006/135/EK határozat hatályon kívül helyezéséről szóló, 2006. június 14-i 2006/415/EK bizottsági határozat (4) a betegség elterjedésének megakadályozása érdekében bizonyos védekezési intézkedéseket határoz meg, ideértve a feltételezett vagy megerősített járványkitörést követő „A” és „B” területek kijelölését is.
(2)
Az egyesült királyságbeli Suffolk grófság területén lévő baromfiállományban észlelt, magas patogenitású H5N1 altípusú madárinfluenza-járvány kitörését követően a 2006/415/EK határozatot - melléklete módosításának céljából - a 2007/731/EK határozattal (5) módosították.
(3)
Az Élelmiszerlánc- és Állategészségügyi Állandó Bizottság keretében most felülvizsgálták az Egyesült Királyságnak a 2006/415/EK határozat értelmében hozott védekezési intézkedéseit, beleértve az „A” és „B” területeknek az említett határozat 4. cikkében előírt létrehozását is.
(4)
Mivel a korlátozás alá vont körzetek egyikében újabb járványkitörést észleltek, módosítani kell a korlátozás alatt álló körzet kijelölését és az intézkedések időtartamát az új járványügyi helyzetnek megfelelően.
(5)
A H5N1 altípusú magas patogenitású madárinfluenzának a romániai Tulcsa (Tulcea) megye egyik háztáji gazdaságában jelentkező kitörését követően elfogadták a 2006/415/EK határozatot módosító 2007/770/EK határozatot (6) annak érdekében, hogy a 2006/415/EK határozat mellékletét módosítsák.
(6)
Az Élelmiszerlánc- és Állat-egészségügyi Állandó Bizottság keretében felülvizsgálták a Románia által a 2006/415/EK határozat értelmében hozott védekezési intézkedéseket, beleértve az „A” és „B” területeknek az említett határozat 4. cikkében előírt létrehozását.
(7)
Lengyelország a nagy patogenitású H5N1 madárinfluenza-járvány két kitörését jelentette a Bizottságnak - mind a kettő a Lengyelország területén található Brudzeń Duży község baromfitartó gazdaságaiban történt -, és a 2006/415/EK határozatnak megfelelően megtette a megfelelő intézkedéseket, ideértve a határozat 4. cikkében említett „A” és „B” területek létrehozását is.
(8)
A Bizottság Lengyelországgal együttműködve megvizsgálta az intézkedéseket és megállapította, hogy az adott tagállam illetékes hatósága által létrehozott „A” és „B” területek határai elegendő távolságra vannak a járványkitörés tényleges helyszínétől. Így Lengyelország „A” és „B” területei jóváhagyhatók, és meg lehet határozni a régiókba való sorolás időtartamát.
(9)
A 2006/415/EK határozatot ezért a fentieknek megfelelően módosítani kell.
(10)
Az ebben a határozatban előírt intézkedések összhangban állnak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/415/EK határozat mellékletének helyébe az e határozat mellékletében található szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2007. december 3-án.